SKRIFTLIG FORESPØRGSEL E-1431/99

af Gary Titley (PSE) til Kommissionen

(1. september 1999)

Om: Kontrakter tildelt af Kommissionen til eksterne konsulenter

Vil Kommissionen oplyse arten og effektiviteten af de kontrolprocedurer, den anvender for at kontrollere, at udbud vedrørende undersøgelser tildeles på hel objektiv vis, især i de tilfælde hvor den begrænsede udbudsprocedure anvendes?

Vil Kommissionen udtale sig om det hensigtsmæssige i at anvende den begrænsede udbudsprocedure for tildeling af undersøgelser, hvis konklusioner formentlig vil få stor indflydelse på nye lovforslag?

Svar afgivet på Kommissionens vegne af Michaele Schreyer

(28. oktober 1999)

I forbindelse med udbud, der iværksættes af Kommissionen, og især udbud vedrørende undersøgelser, gælder de generelle principper i EF-traktaten om ligebehandling og gennemsigtighed, uanset hvilken udbudsprocedure der er tale om, og hvor stor kontrakten er. Desuden gælder reglerne i EU-direktiverne om offentlige indkøb, nemlig Rådets direktiv 93/0036/EØF af 14. juni 1993 om samordning af fremgangsmåderne ved offentlige indkøb(1), Rådets direktiv 93/0037/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(2) og Rådets direktiv 92/0050/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(3); desuden gælder aftalerne om offentlige indkøb indgået inden for rammerne af Verdenshandelsorganisationen (WTO) og Det Europæiske Økonomiske Samarbejdsområde (EØS) samt de regler for anvendelse inden for enkeltsektorer, der er fastsat i forskellige retsakter. Endelig er disse forskellige principper og regler gengivet detaljeret i artiklerne i finansforordningen(4).

Et vigtigt aspekt i sammenhæng med overholdelsen af principperne om ligebehandling og gennemsigtighed er måden, hvorpå kontrakter om offentlige indkøb offentliggøres. Selv om direktiverne om offentlige indkøb fastsætter, at offentliggørelse skal ske i ét bestemt medie (De Europæiske Fællesskabers Tidende), når et bestemt tærskelbeløb overskrides, opfordres Kommissionen dog til sideløbende hermed at foretage offentliggørelse på Internettet.

Alt efter hvilken retsakt der udgør retsgrundlaget, gælder der forskellige tærskelbeløb. Under en anslået kontraktværdi

på 13 200 EUR kan der indgås en direkte aftale med en kontrahent; ved en kontraktværdi på mellem 13 200 og 49 999 EUR skal der foretages en sammenligning mellem mindst tre tilbud, inden der vælges en kontrahent; ved en kontraktværdi på mellem 50 000 og 133 914 EUR vælges kontrahenten, efter at denne har modtaget opfordring til at afgive tilbud efter en udvælgelse, der normalt sker efter en første indkaldelse af bud; fra og med en kontraktværdi på 133 914 EUR skal direktiverne om offentlige indkøb obligatorisk anvendes, idet kontrakter om undersøgelser står opført i bilag IA til direktivet om tjenesteydelsesaftaler (undtagen visse kontrakter under kategori 8, der vedrører forskning og udvikling).

Det er i første række ordregiverne i de forskellige generaldirektorater, der er ansvarlige for at iværksætte en objektiv udbudsprocedure, der overholder gældende regler. I sammenhæng med Sound and efficient management (SEM) 2000 har finansafdelingerne i de enkelte generaldirektorater fået tildelt en øget rolle, bl.a. ud fra ønsket om at forbedre Kommissionens kontraktindgåelsespraksis.

Desuden anstiller Det Rådgivende Udvalg for Indkøb og Aftaler (CCAM) i Kommissionen undersøgelser af alle aftaler, der ikke drejer sig om ekstern støtte, og hvis kontraktværdi er større end 46 000 EUR, for at kontrollere, om gældende principper og regler er overholdt.

Forpligtelsesbevillinger over budgettet, der har forbindelse med kontrakter, underkastes ligeledes en ex ante-kontrol fra finanskontrollens side, herunder også vedrørende aspektet om overholdelse af udbudsreglerne. Udbuds- og ordretildelingsprocedurerne underkastes ligeledes undersøgelse fra finanskontrollens side i forbindelse med interne auditter.

Endelig skal alle undersøgelser, der påtænkes iværksat af Kommissionens tjenestegrene, indgå som led i den generelle planlægning, der forestås af Generalsekretariatet. Denne planlægning har til formål at undgå overlapning og sikre gennemsigtighed mellem samtlige generaldirektorater. Når der én gang er truffet beslutning om at iværksætte en undersøgelse, indlæses undersøgelsen i ADAM-databasen, der er offentligt tilgængelig, og hvori står opført alle undersøgelser, der iværksættes af Kommissionen.

Til sidst skal den færdige undersøgelse beskrives i en sammenfattende oversigt, hvori der skal gives følgende oplysninger: formål, titel, resumé, sammenfatning, vurdering og eventuel offentliggørelse. Undersøgelsen ledsaget af den endelige betalingsordre arkiveres derefter sammen med ovennævnte oversigt i Generalsekretariatets historiske arkiver, hvorefter Generalsekretariatet påtegner betalingsordren og sender den til finanskontrollen til påtegning inden betaling.

Med hensyn til brug af begrænset udbud i forbindelse med undersøgelser skal det bemærkes, at direktiverne om offentlige indkøb ikke fastsætter begrænsninger for brug af denne procedure og altså sidestiller offentligt og begrænset udbud. Begrænset udbud kan være en hensigtsmæssig procedure for at indhente tilbud af høj kvalitet og opnå administrativ effektivitet. Det er dog af altafgørende betydning i denne forbindelse at udvælge ansøgerne efter objektive kriterier. Hvis det alligevel skulle vise sig, at et såkaldt begrænset udbud har ført til forskelsbehandling i en udbudsprocedure, opfordres det ærede medlem til ved først givne lejlighed at underrette Kommissionen herom.

(1) EFT L 199 af 9.8.1993.

(2) EFT L 199 af 9.8.1993.

(3) EFT L 209 af 24.7.1992.

(4) EFT L 356 af 31.12.1977.